Številka: 35409-73/2019/22

Datum: 17. 9. 2020

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg in 84/18-ZIURKOE), 114. in 119. člena Zakona o urejanju prostora (Uradni list RS, št. 61/2017) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) v upravni zadevi odločitve o sprejemljivosti vplivov izvedbe plana na okolje za Spremembe in dopolnitve št. 2 občinskega podrobnega prostorskega načrta za poslovno cono ob HE Boštanj, pripravljavcu plana, Občini Sevnica, Glavni trg 19 a, 8290 Sevnica, ki jo zastopa podjetje Demida arhitektura d.o.o., Prešernova ulica 1, 8290 Sevnica, naslednjo

O D L O Č B O

1. Vplivi plana na okolje, ugotovljeni v postopku celovite presoje vplivov na okolje za Spremembe in dopolnitve št. 2 občinskega podrobnega prostorskega načrta za poslovno cono ob HE Boštanj, (Demida arhitektura d.o.o., št. projekta SD OPPN 2 03/2019, avgust 2020) so sprejemljivi ob upoštevanju omilitvenih ukrepov, določenih v okoljskem poročilu.
2. V tem postopku ni bilo stroškov.

O b r a z l o ž i t e v

I

Pripravljavec plana, Občina Sevnica, Glavni trg 19 a, 8290 Sevnica, ki jo zastopa podjetje Demida arhitektura d.o.o., Prešernova ulica 1, 8290 Sevnica, je z vlogo, št. SD OPPN 2 3/2019, z dne 24. 8. 2020, prejeto 25. 8. 2020, Ministrstvo za okolje in prostor (v nadaljnjem besedilu Ministrstvo) zaprosil za odločitev o sprejemljivosti vplivov izvedbe Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj na okolje.

Vloga je bila dopolnjena dne 17. 9. 2020.

Vlogi in njeni dopolnitvi je bilo priloženo naslednje gradivo:

* Spremembe in dopolnitve OPPN za poslovno cono ob HE Boštanj – usklajen predlog, (Demida arhitektura d.o.o., št. projekta SD OPPN 2 03/2019, avgust 2020);
* Okoljsko poročilo za Spremembe in dopolnitve št. 2 občinskega podrobnega prostorskega načrta za poslovno cono ob HE Boštanj, (Inštitut za varnost Lozej d.o.o., št. dokumenta 01/19-SP, marec 2020);
* Pooblastilo št. 021-0001/2020, z dne 17. 9. 2020.

V postopku je ministrstvo prejelo mnenji nosilcev urejanja prostora, ki sodelujeta v postopku celovite presoje vplivov na okolje in sicer: mnenje Ministrstva za zdravje, ki je posredovalo mnenje Nacionalnega inštituta za javno zdravje, št. 354-59/2019-8 (256), z dne 17. 8. 2020 in mnenje Ministrstva za kulturo, št. 35012-30/2019/21, z dne 18. 8. 2020.

II

Ministrstvo je z odločbo, št. 35409-73/2019/5, z dne 10. 7. 2019 odločilo, da je za Spremembe in dopolnitve št. 2 občinskega podrobnega prostorskega načrta za poslovno cono HE Boštanj treba izvesti celovito presojo vplivov na okolje. Presoja sprejemljivosti vplivov izvedbe plana na varovana območja narave ni bila sestavni del postopka.

Za predmetni občinski podrobni prostorski načrt je bilo izdelano okoljsko poročilo, (Inštitut za varnost Lozej d.o.o., št. dokumenta 01/19-SP, marec 2020), za katero je ministrstvo izdalo mnenje, št. 35409-73/2019/14, z dne 20. 5. 2020, da je ustrezno.

Pripravljavec plana je gradivo javno razgrnil v času od 15. 6. 2020 do 15. 7. 2020. V okviru javne razgrnitve gradiva je bila dne 13. 7. 2020 izvedena tudi javna obravnava.

III

Po 46. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg in 84/18-ZIURKOE; v nadaljnjem besedilu ZVO-1) ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolje ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

V 114. členu ZUreP-2 občina pozove državne nosilce urejanja prostora, da v 30 dneh podajo mnenje k predlogu OPN. Državni nosilci urejanja prostora, ki sodelujejo pri celoviti presoji vplivov na okolje, hkrati z mnenjem k predlogu podajo tudi mnenje o sprejemljivosti vplivov izvedbe OPN na okolje.

Z vlogo št. SD OPPN 2 3/2019, z dne 24. 8. 2020, prejeto 25. 8. 2020, je pooblaščenec pripravljavca plana, zaprosil ministrstvo za odločitev o sprejemljivosti vplivov izvedbe predloga Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj na okolje.

Ministrstvo je v postopku ugotavljanja sprejemljivosti vplivov izvedbe plana na okolje prejelo mnenja ministrstev in organizacij, ki sodelujejo v postopku celovite presoje vplivov na okolje in sicer: mnenje Ministrstva za zdravje, s priloženim mnenjem Nacionalnega inštituta za javno zdravje in mnenje Ministrstva za kulturo.

Ministrstvo za zdravje je dne 26. 8. 2020 posredovalo mnenje Nacionalnega inštituta za javno zdravje, št. 354-59/2020-8 (256), z dne 17. 8. 2020. V mnenju je navedeno, da so v omilitveni ukrepi za varovanje zdravja ljudi ustrezno preneseni v predlog Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj. Nacionalni inštitut za javno zdravje zato meni, da so vplivi Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj na zdravje in počutje ljudi sprejemljivi, s čimer se strinja tudi Ministrstvo za zdravje.

Ministrstvo za kulturo je podalo mnenje št. 35012-30/2019/21 z dne 18. 8. 2020, prejeto dne 18. 8. 2020. V mnenju v je navedlo, da predlog Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj zagotavlja ustrezno varstvo kulturne dediščine, zato so vplivi njegove izvedbe sprejemljivi.

IV

Po pregledu celotnega gradiva in na podlagi prejetih pozitivnih mnenj, Ministrstvo meni, da so vplivi izvedbe Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi so vključeni v predlog Sprememb in dopolnitev št. 2 občinskega podrobnega prostorskega načrta za poslovno cono ob HE Boštanj v 9., 10., 11. in 12. členu predloga odloka. Spremljanje stanja okolja se izvaja v skladu s področnimi predpisi.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

Postopek vodila:

Mojca Lenardič

Podsekretarka

|  |  |
| --- | --- |
|  | mag. Andrej Vizjak |
|  | MINISTER |

Vročiti:

- Demida arhitektura d.o.o., Prešernova ulica 1, 8290 Sevnica

V vednost (elektronsko):

- Občina Sevnica, [obcina.sevnica@siol.net](mailto:obcina.sevnica@siol.net)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)